Уладзіслаў Хандогі, наступны ўдзельнік канцэрта, усяго на пару гадоў старэйшы за юных лэдзі — яму 14. Але імя юнака ўжо вядомае сусветнай публіцы дзякуючы бліскучай перамозе на Міжнародным тэлевізійным конкурсе юных музыкантаў “Шчаўкунок” у 2014 годзе. Асаблівасць і складанасць таго музычнага спаборніцтва — у тым, што маладыя ўдзельнікі павінны былі знаходзіцца пад бесперапынным кантролем тэлекамер. Але Хандогі “абышоў” усіх музыкантаў, якія прыбылі з сарака васьмі краін, і атрымаў не толькі галоўны прыз, але і прыз сімпатый гледачоў. Упершыню за ўсю гісторыю конкурсу “золата” дасталася беларусу. Дарэчы, “зорным” артыстам Уладзіслаў сябе не лічыць. На ўрачыстасці выглядаў знешне стрыманым і спакойным, што ніяк не перашкодзіла эмацыйна выканаць Канцэрт для фартэпіяна з аркестрам Каміля Сен-Санса.